OBH 1430/1998.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása
	A panaszos az állampolgári jogok országgyűlési biztosához eljuttatott beadványában sérelmezte a Farkasgyepűi Tüdőgyógyintézetben uralkodó körülményeket. A beadvány szerint az épület nem alkalmas a feladat ellátására, a kórtermek túlzsúfoltak és a kiszolgáló helyiségek száma kevés.

Megállapított tényállás
	A vizsgálat során tájékoztatást kértem a működést engedélyező Állami Népegészségügyi és Tisztiorvosi Szolgálat Veszprém Megyei Intézetétől és a Veszprém Megyei Önkormányzat Főjegyzőjétől. A tájékoztatás szerint a Veszprém Megyei Tüdőgyógyintézetben, Farkasgyepűn 1967 óta folytatnak felnőtt tüdőgyógyászati fekvő- és járó-beteg szakellátást. Az intézmény a Veszprém Megyei Önkormányzat Közgyűlésének Hivatala irányítása alatt működik, szakmai munkáját az Országos Korányi TBC és Pulmonológiai Intézet támogatja.
	Az intézmény tevékenységét a megyei tisztifőorvos által kiadott ideiglenes működési engedély birtokában végzi, mely 2001. szeptember 30-ig érvényes. Az engedély ideiglenességének oka az volt, hogy az egészségügyi szolgáltató a szakmai minimumfeltételeknek nem felelt meg. A helyiségek a közegészségügyi követelményeket kielégítik, de az építészeti és építészeti jellegű szakmai követelményeknek (alapterület, komfortfokozat) nem teljes mértékben felelnek meg. 
	Az intézmény ellátási területe Veszprém megyére terjed ki, a lakosságot 130 aktív és 30 krónikus ágyon látják el. Az intézményben 1995 óta 42%-os ágyszámcsökkentést hajtottak végre, ezzel egyidejűleg a szak-ambuláns rendelés forgalma megduplázódott. A fekvőbeteg-ellátás terültén 2000 márciusában várakozó lista alakult ki. Az ÁNTSZ tájékoztatása szerint a kórtermek egy része zsúfolt és elavult műszaki állagú.
	1996-ban egy megyei egyeztető fórumon a megye kórházakat fenntartó önkormányzatai a Farkasgyepűi Tüdőgyógyintézet megszüntetéséről és a feladat Ajkára történő átadásáról határoztak. Később azonban a Megyei Önkormányzat az intézmény fennmaradásáról és arról döntött, hogy címzett támogatás elnyerése esetén rekonstrukciót hajt végre. Az Állami Népegészségügyi és Tisztiorvosi Szolgálat Veszprém Megyei Intézete az ellátási érdek fennállását megállapította. A szakmai minimumfeltételeknek maradéktalanul megfelelő azonos szakfeladatot ellátó egészségügyi intézmény a megyében nincs.

Alkalmazott jogszabály
	113/1996. (VII. 23.) Korm. rendelet az egészségügyi szolgáltatás nyújtására jogosító működési engedélyekről
9. § (1) Ellátási érdekből az e rendelet hatálybalépése napján működő egészségügyi szolgáltatók részére, a tisztifőorvos a helyszíni vizsgálat során tapasztalt hiányosságok - határidő tűzésével történő - megszüntetésére való kötelezés mellett ideiglenes működési engedélyt adhat ki.
(2) Az ideiglenes működési engedély a népjóléti miniszter rendeletében meghatározott határideig adható ki.
(3) Amennyiben az egészségügyi szolgáltató az ideiglenes működési engedély alapjául szolgáló hiányosságokat - a helyszíni vizsgálat tanúsága szerint - pótolta, a tisztifőorvos az ideiglenes működési engedély visszavonása mellett működési engedélyt ad ki.
2. § E rendelet alkalmazásában
d) ellátási érdek fennállása: a működési engedély kiadása szempontjából az, ha a megye (főváros) területén a 6. § (2) bekezdés szerinti követelményeknek teljeskörűen megfelelő egészségügyi szolgáltatók összessége nem képes a külön jogszabályban foglalt területi és szakmai ellátási normáknak megfelelő mennyiségű és összetételű szolgáltatás, illetve a speciális szakfeladat teljesítésére;

Érintett alkotmányos jog
	Alkotmány 70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
	A működést engedélyező hatóság az engedélyezési eljárás során megvizsgálja, hogy az egészségügyi szolgáltató megfelel-e az engedélyezési kérelemben megjelölt szakfeladathoz kapcsolódó szolgáltatásokra vonatkozó személyi, tárgyi és a szakmai környezeti feltételeknek, rendelkezik-e a működéshez szükséges szakhatósági hozzájárulásokkal, engedélyekkel és az egészségügyi szolgáltatás nyújtásához szükséges helyiségek megfelelnek-e az építésügyi, szakmai és közegészségügyi előírásoknak. Amennyiben ezen követelményeknek az egészségügyi szolgáltató maradéktalanul megfelel, a tisztifőorvos a működési engedélyt megadja.
	A vizsgálattal érintett intézmény a megyei tisztifőorvos tájékoztatása szerint a fent említett követelményeknek nem felel meg maradéktalanul. Ha azonban a megye területén az említett követelményeknek teljeskörűen megfelelő egészségügyi szolgáltatók összessége nem képes a külön jogszabályban foglalt területi és szakmai ellátási normáknak megfelelő mennyiségű és összetételű szolgáltatás, illetve a speciális szakfeladat teljesítésére, akkor a megyei tisztifőorvos megállapíthatja az ellátási érdek fennállását. Ellátási érdekből a tisztifőorvos a helyszíni vizsgálat során tapasztalt hiányosságok megszüntetésére való kötelezés mellett ideiglenes működési engedélyt adhat ki. Ez történt a vizsgált esetben is, arra tekintettel, hogy a szakmai minimumfeltételeknek maradéktalanul megfelelő azonos szakfeladatot ellátó egészségügyi intézménnyel a megye nem rendelkezik. 
	Az egészségügyi szolgáltató kórtermeinek elavult műszaki állapota és zsúfoltsága az ott ellátott betegek legmagasabb szintű testi egészséghez való joga sérelmének közvetlen veszélyét idézi elő és ezzel visszásságot okoz. A működési engedély ideiglenes jellegére és arra tekintettel, hogy a Megyei Önkormányzat a címzett támogatás elnyerésekor rekonstrukciót helyezett kilátásba, ajánlást nem teszek. Felhívom a fenntartó figyelmét arra, hogy a teljes rekonstrukcióig tegyen meg minden tőle elvárható intézkedést a közvetlen veszély elhárítására és intézkedéseiről tájékoztasson.  

Budapest, 2000. július 25.

Gönczöl Katalin